עמוס גוטמן

עמוס גוטמן (10 במאי 1954 - 16 בפברואר 1993) היה במאי קולנוע ישראלי.

קורות חייו
גוטמן נולד ביישוב סיטה בוזאולוי (Sita Buzăului)  במחוז קובסנה בטרנסילבניה, רומניה, ועלה לארץ בגיל 7. הוא למד קולנוע בבית הספר "בית צבי" ובין השנים 1977–1982 ביים שלושה סרטים קצרים: "מקום בטוח", "פרמיירות חוזרות", ״סיפורי בדים״ ו"נגוע". 

בשנת 1983 ביים את סרטו הארוך הראשון, "נגוע" (אין קשר לסרט הקצר בן אותו השם, ושניהם סרטים שונים ומכונים "נגוע הקצר" ו"נגוע הארוך"). לאחר מכן ביים עוד שלושה סרטים - "בר 51" (1985), "חימו מלך ירושלים" (1987) ו"חסד מופלא" (1992).

גוטמן היה הומוסקסואל גלוי, ומרבית סרטיו (פרט ל"חימו מלך ירושלים", סיפור העוסק בזוועות מלחמת העצמאות דרך עיניהם של הפצועים המאושפזים, על פי סיפור של יורם קניוק) עסקו בהוויה ההומוסקסואלית, והאחרון שבהם במחלת האיידס. שחקנים ישראלים רבים התגלו בסרטיו של גוטמן ונתנו בסרטיו את הופעותיהם המרגשות והזכורות ביותר. כך יונתן סגל ב"נגוע", אלון אבוטבול ב"בר 51", ושרון אלכסנדר, אקי אבני ורבקה מיכאלי ב"חסד מופלא".

גוטמן היה חלק מקבוצת קי"ץ של במאי קולנוע ישראלים שקראו לעידוד סרטי איכות על חשבון הקולנוע המסחרי. בתקופת יצירתו הקצרה הצליח גוטמן ליצור שפה קולנועית עשירה ומסוגננת, והיווה קול ייחודי ומסקרן בקולנוע הישראלי. בסרטיו ניכרים הן תשומת הלב הקפדנית לצדדים הוויזואליים והגרפיים (איפור, תנועות מצלמה וכו') והן לתכנים ייחודיים. בשנת 1993 נפטר גוטמן ממחלת האיידס שבהּ לקה, ואשר עם השלכותיה ומורכבויותיה התמודד בסרטו האחרון "חסד מופלא". גוטמן נקבר בבית העלמין קריית שאול בתל אביב.

בשנת 2007 יצא מארז DVD הכולל את כל סרטיו של גוטמן, בהוצאת האוזן השלישית.

ביוני 2015, במלאת 40 שנה לאגודת הלהט"ב, זכה גוטמן להיכלל בין 40 המשפיעים בתולדות קהילת הלהט"ב.

פילמוגרפיה

סרטים באורך מלא
 "נגוע" (1983)
 "בר 51" (1985)
 "חימו מלך ירושלים" (1987)
 "חסד מופלא" (1992)

סרטים קצרים
 "פרמירות חוזרות" (1976)
 "מקום בטוח" (1977)
 "סיפורי בדים" (1978)
 "נגוע" (1982)

הנצחה
הסרט גוטמן כפול חמש שהפיק יאיר הוכנר עוסק בדמותו של עמוס גוטמן.

קישורים חיצוניים

 סקירה של חייו ויצירתו, דן לחמן, אימגו
 עמוס גוטמן - מארז אסופת סרטיו, דן לחמן, אימגו
 על מאמר שכתב גוטמן בימי התיכון, דני רוזנברג, מגזין הקולנוע מערבון.
 מספר הערות על עמוס גוטמן, באתר GoGay.
 דוד מרחב, המאבק על הזיכרון של עמוס גוטמן.
 
 עירית שמגר, לא עליז, סופשבוע, מעריב (ע' 18), 1980
 ניר מן, "הראיון האחרון" (עמוס גוטמן), במחנה, 24 בפברואר 1993, עמ' 22–25

הערות שוליים

במאי קולנוע ישראלים
במאי קולנוע להט"בים ישראלים
ישראלים ילידי רומניה
עולים בשנות ה-1960
איידס בתרבות ובאמנות
אישים הקבורים בבית הקברות קריית שאול
בוגרי בית צבי
במאים להט"בים
ישראלים שנפטרו מאיידס
ישראלים שנולדו ב-1954
ישראלים שנפטרו ב-1993